Die algemene praktisyn en klein kindertjies - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die algemene praktisyn en klein kindertjies
Die algemene praktisyn en klein kindertjies
Dokters wat pas begin praktiseer, het gewoonlik min ervaring van die hantering van klein kindertjies in die spreekkamer. Twee ervare dokters gee riglyne, aangevul deur riglyne uit die literatuur. Wenke vir ouers om hul kinders voor te berei om die doktersbesoek vir die kind, die ouers en die dokter makliker te maak, word verskaf.
Die spreekkamer, toerusting, voorkoms en optrede
Skep 'n kindervriendelike hoekie in die wagkamer en ondersoekkamer, met byvoorbeeld 'n klein tafeltjie en stoeltjies, boekies, inkleurprente en -kryt, of plaas kleurvolle kussings op die vloer met 'n houer speelgoed. (Gedurende die Covid-pandemie word dit nie aanbeveel nie.)
Gebruik kindervriendelike ondersoekinstrumente. Kleiner weergawes daarvan asook gekleurde stetoskope is beskikbaar. Of maak 'n "rokkie" vir 'n stetoskoop wat jy net vir kinders gebruik en gee haar 'n naam, soos byvoorbeeld "Griet". Daar is farmaseutiese maatskappye wat keelstokkies met 'n stokkielekker aan een ent verskaf.
Hou 'n houer met stokkielekkers of sjokolade (of ballonne) op jou lessenaar wat die kind kan troos voor of nadat die ondersoek of prosedure afgehandel is. Jy kan ook 'n keelstokkie met 'n gesiggie daarop geteken, 'n spuit of 'n (ongebruikte) handskoen wat soos 'n ballon opgeblaas kan word as beloning vir goeie gedrag saamgee huis toe.
Moet verkieslik nie 'n wit oorjas dra nie.
Kleiner kinders kan op Mamma se skoot sit waar hulle gemaklik en veilig voel. 'n Groter kind kan op die ondersoektafel lê, met Mamma binne sienafstand, of naby genoeg om haar hand vas te hou.
Laat die kind 'n gunstelingspeelding of trooskombersie vashou om haar op haar gemak te stel.
Laat die kind toe om aan die ondersoekinstrumente soos die stetoskoop te vat sodat sy besef dat dit nie 'n bedreiging inhou nie. Terwyl jy besig is met die ondersoek, verduidelik rustig wat jy doen en waarom jy dit doen en verseker haar dat jy haar nie gaan seermaak nie en dat jy haar wil help om weer gesond te voel.
Wees simpatiek, vriendelik en rustig en stel haar op haar gemak. Wys dat jy omgee en waak teen afsydigheid. Die kind moet jou as vriend en nie as 'n vyand of bedreiging nie beskou.
Hou instrumente wat die kind kan ontstel (soos byvoorbeeld 'n spuit) buite sig totdat jy dit moet gebruik. Indien die kind bang is en nie wil toelaat dat jy haar ondersoek nie, maak beurte deur byvoorbeeld eers in Mamma se keel te kyk en dan in syne.
Weerhou kritiek, selfs al vermoed jy dat die ongesteldheid of besering weens nalatigheid veroorsaak is.
Vir kinders wat al self goed kan kommunikeer, kan jy vra presies waar dit seer is en of dit ongemaklik is as jy op 'n spesifieke plek druk. Maar laat die ouer eerder die belangrike mediese feite deel (soos byvoorbeeld wanneer laas sy geürineer het, het sy iets geëet wat haar naar gemaak het, waarvoor is hy allergies).
Laat die kind rustig eenkant speel wanneer jy die diagnose en verdere prosedures met die ouers bespreek.
Só kan ouers help
Daar is 'n paar dinge wat ouers kan doen om die kind vir (veral vir die eerste) doktersbesoek voor te berei.
Speel dokter-dokter met die kind. Skaf 'n speelgoed-dokterstelletjie aan. Verduidelik aan haar watter instrument waarvoor gebruik word. Wees jy die dokter wat ondersoek en laat haar dan weer haar teddies of poppe ondersoek.
Daar is oulike storieboekies beskikbaar oor "Ek gaan dokter toe" wat jy vir jou kind kan lees om haar voor te berei.
Vertel haar 'n paar dae voor die tyd dat julle dokter toe gaan. Verduidelik so goed jy kan wat daar gaan gebeur. Wees byvoorbeeld eerlik dat die inspuiting dalk bietjie seer gaan wees.
In 'n noodgeval, soos wanneer sy geval en baie seer gekry het, sal daar nie tyd wees vir voorbereiding nie, maar kalmeer haar en verseker haar dat die dokter haar gaan help.
Die meeste klein kindertjies vrees dat hul ouers, veral in 'n onbekende situasie, net gaan "verdwyn". Stel haar gerus dat jy heel tyd by haar sal bly.
Indien enigsins moontlik, probeer om die afspraak te reël vir 'n tyd wat die kind nie moeg of honger is nie.
Al is jy ook angstig en ontsteld, bly kalm. Dit bemoeilik die dokter se taak as hy nog 'n angstige, histeriese ma moet kalmeer.
Moet nóóit jou kind met die dokter dreig nie, bv. deur te sê: "As jy nie nou ophou huil nie/as jy stout is gaan die dokter jou inspuit en dan gaan jy medisyne kry om weer soet te word." Dit maak die kind wantrouig teenoor die dokter en kan veroorsaak dat hy nie saamwerk nie.
Probeer om nie al die kinders saam te neem indien slegs een kind siek is of omdat jy vermoed die boetie of sussie het dalk ook aangesteek nie. Die "gesonde" kinders neem soms die ondersoekkamer op horings.
Probeer om nie elke keer jou kind na 'n ander dokter te neem nie. Met gereelde besoeke aan dieselfde dokter ontstaan daar uiteindelik 'n vertrouensverhouding en sal die kind elke keer meer geredelik gaan en saamwerk.